ལྗིད་ཚད་བྲལ་བའི་ཡི་གེའི་འབྲུ་མ་དག་གིས་ང་རང་ཡང་ཡང་མནན་པས་ང་རང་ཐང་ཆད་པ་འདྲ།སྙན་འཇེབས་བྲལ་བའི་འཚོ་བའི་དབྱངས་རྟ་མང་པོ་མཉམ་དུ་གྲགས་པས་ངའི་ཚོར་ཤེས་ལ་འགྱུར་ཁུག་བྱུང་བ་འདྲ།དྲོད་ཁོལ་བྲལ་བའི་སྙིང་གཏམ་མང་པོ་གཅིག་རྗེས་གཉིས་མཐུད་ཀྱིས་བྱུང་བས་ངའི་རྣ་ལམ་ཡོངས་སུ་བཀང་སོང་བ་འདྲ།བརྩེ་སེམས་བྲལ་བའི་འཛུམ་མདངས་སྣ་ཚོགས་ཨུ་ཚུགས་ཀྱིས་མིག་ལ་བསྟར་བས།ངའི་ཡ་ཁོག་ལ་སྙིང་རྗེ་ཡི་ས་བོན་བྱུང་བ་འདྲ།གང་ལྟར་ང་རང་སྨྲ་བ་མེད་ལ་ཐོས་པ་མེད་པ།མཐོང་བ་མེད་ལ་དྲན་པའང་མེད་པ་ཞིག་ཡིན་ན་བསམ་ལ་དེའང་མིན་ན་སྙམ།ཁྱེད་རང་འགྲོ་ཁར་བདེ་མོ་མེད་དོན་ཅི།ཁྱེད་རང་སོང་རྗེས་ཕྱིར་མིག་མང་དོན་དེའང་ཅི།རེ་འཇགས་རེ་འཕར་གྱི་ངའི་སྙིང་རླུང་གི་རྒྱུ་ཕྱོགས།དོན་སྙིང་དབེན་ལ་མནར་གཅོད་མང་དོན་དེའང་གང་གིས་ལན་ནམ།སོ་ཁ་མེད་པའི་རལ་གྲིས་ད་གཟོད་ང་རང་ཚལ་བར་གཤགས་སོང་།ཁྱེད་ཀྱིས་ཐ་ན་ངའི་རྨི་ལམ་ཐུན་གཅིག་ལའང་ཀུ་ཡངས་མེད་པར་ཡང་ཡང་སིམ་འཛུལ་བྱས་ན།མདུན་ཕྱོགས་ན་རླུང་འཚུབ་ཀྱིས་འདེད་བཞིན་པའི་སྤྲིན་པ་དེས་ཀྱང་ཅི་ཞིག་གི་གསང་བ་བརྟོལ་སོང་བ་རེད་དམ།ང་ལ་ཉེས་པ་ཆེན་པོ་ཞིག་ཡོད་པ་ནི་ང་ལ་ཉེས་པ་ཅི་ཡང་མེད་པ་དེའོ།།